钦定古今图书集成/明伦汇编/氏族典/第171卷 > 《廖用贤尚友录》 > 山云
## 钦定古今图书集成/明伦汇编/氏族典/第171卷 > 《廖用贤尚友录》 > 山云

按《明外史山云传》：“云，徐人。父青，从太祖起兵，以功授
燕山左卫百户，已从靖难师，擢都督佥事。云姿貌魁
梧，多智略，初袭官金吾左卫指挥使，数从成祖出塞，
先登却敌。仁宗立，擢行在都督佥事。宣德元年，改北
京行都督府，出镇山海关。帝征乐安，召云还，协守京
师。明年，柳、庆诸蛮掠临桂诸县，遂命佩征蛮将军印”，
充总兵官往镇。云在镇，先后大战十馀，斩首万二千
二百六十馀级，降贼酋三百七十有奇，还男女二千
五百八十。猺獞屏迹，居民安堵。论功，进都督同知。以
病上章请代，优诏不许。云端洁如寒士，与士卒同甘
苦。临机应变，战无不捷。英宗即位，进右都督。正统三
年卒。赠怀远伯，谥“襄毅。”长子俊当袭，以让其弟泉世
府军前卫指挥使。